Халықаралық ЖИТС-тен қайтыс болған адамдарды еске алу күніне арналған бірлескен коммюнике

19 мамыр 2023 жыл, Алматы қаласы.

Эмонн Мерфи, ЮНЭЙДС-тің ШЕОА елдеріндегі аймақтық директоры,

Бауыржан Байсеркин, ҚР ДСМ Қазақ дерматология және инфекциялық аурулар ғылыми орталығының директоры,

Нұрали Аманжолов, АИТВ-мен өмір сүретін адамдардың Орталық Азия қауымдастығының президенті

Жыл сайын мамырдың үшінші жексенбісінде атап өтілетін ЖИТС-тен қайтыс болғандарды еске алу халықаралық күнінде биылғы 2023 жылы ЖИТС-тен қайтыс болған адамдардың атын құрметтеу, сондай-ақ әрбір адам өмірін құтқару үшін не істеуге болатынын ойластыру бұл жағдайда аса маңызды. Эпидемия басталғаннан бері бүкіл әлемде 84,2 миллионнан астам адам АИТВ жұқтырған және 40,1 миллионнан астам адам ЖИТС-пен байланысты аурулардан қайтыс болған.

Эпидемияның алғашқы кезеңдерінде бұл індетке қарсы жауап ретінде көптеген елдер АИТВ жұқтырғаны үшін қылмыстық жауапкершілікті қарастыратын заңдар қабылдады. Көптеген адам АИТВ-мен өмір сүретін адамдар вирусты әдейі таратуы мүмкін және АИТВ-ны жұқтырғаны үшін қылмыстық жауапкершілікке тарту адамдарды қауіпті мінез-құлықтан сақтайды деп сенді. Алайда, ғылыми жаңалықтар вирустың биологиясын және оның берілу жолдарын жақсы түсінуге ықпал етті, нәтижесінде жаңа дәрі-дәрмектер, диагностикалық құралдар мен алдын-алу стратегиялары жасалды. Вирусты басатын және оның берілуіне кедергі келтіретін жоғары тиімді антиретровирустық препараттар әзірленді және енгізілді. Бүгінде әлемде 28 миллионнан астам адам бұл аурудан емделуде. АИТВ-мен өмір сүретін, антиретровирустық ем қабылдайтын және вирустық жүктемені басуға қол жеткізген адамдар ұзақ өмір сүре алады, серіктестері, отбасы, дені сау балалары бола алады және олар вирусты таратпайды.

АИТВ-инфекциясы туралы білім жақсарған сайын, АИТВ-ға қатысты қылмыстық заңдар кемсітушілік, стигматизациялық сипатта болатыны және АИТВ-ның алдын алу мен емдеуде тиімсіз екені белгілі болды.

Халықаралық ғылыми консенсус былай нақты атап өтті: АИТВ-ны криминализациялау АИТВ-ның берілуін төмендетпейді және денсаулық сақтау нәтижелерін жақсартпайды. Осылай халықаралық қауымдастық, зерттеушілер мен заңгерлер АИТВ-ға қатысты қылмыстық заңдарды жою қажеттілігімен келісті.

Қазақстанда, көптеген елдердегідей, АИТВ-ны қасақана жұқтырғаны үшін қылмыстық жауапкершілік бар. Алайда, бұл заңды Қазақстанда қолдану шектеулі болғанын атап өткен жөн. Осыған қарамастан, мұндай қылмыстық жауапкершіліктің болуы АИТВ-мен өмір сүретін адамдарға қатысты стигма мен кемсітушілікке ықпал етеді және АИТВ-ны тестілеу және емдеу қызметтеріне жүгінуден алыстатады. Бұған АИТВ-мен өмір сүретін адамдардың және басқа да қоғамдық ұйымдардың қазақстандық одағының тәжірибесі дәлел бола алады. Олар АИТВ-ға тестілеу, тең-теңімен кеңес беру және қолдау сияқты негізгі қызметтерді ұсына отырып, мемлекеттік ұйымдармен тығыз серіктестікте жұмыс істейді және АИТВ-мен өмір сүретін адамдардың құқықтарын қорғауға және ілгерілетуге қатысады.

Қазақстан АИТВ-ға қарсы іс-қимылдың сенімді және тұрақты жүйесін құруға ерекше назар аударуда: соңғы 12 жылда антиретровирустық терапиямен қамту 19 есеге ұлғайды. 2022 жылы АИТВ-жағдайын білетін адамдардың 84%-ы ем қабылдады.

Қазақстан ДДҰ мен ЮНЭЙДС-тың АИТВ-ның алдын алу жөніндегі көптеген хаттамалары мен ұсынымдарын қабылдаған. АИТВ - мен байланысты бағдарламалардың 91% - дан астамы мемлекеттік бюджет есебінен қаржыландырылады, қалған бөлігі ЖИТС, туберкулез және безгекпен күресуге арналған Жаһандық қор, CДС және Pepfar есебінен біршама қаржылық көмегі арқылы қамтамасыз етіледі.

ЖИТС-ті жою туралы Саяси декларацияға қол қойған тараптардың бірі бола отырып, Қазақстан 2030 жылға қарай аурудың өршуін тоқтату үшін шаралар қабылдауға міндеттенді. Ел АИТВ-мен байланысты стигма мен кемсітушіліктің барлық түрлерін жою бойынша Жаһандық серіктестікке қосылды. Бұл міндеттемелер АИТВ-ға қарсы іс-қимыл жолындағы құқықтық және саяси кедергілерді жоюды қамтиды, мысалы, АИТВ-ның берілуін криминализациялау және АИТВ-мен өмір сүретін адамдардың құқықтарын ілгерілету. Өз саясаты мен бағдарламаларын декларацияның мақсаттарымен келісе отырып, Қазақстан ЖИТС індетін тоқтату жолындағы прогресті жеделдете алады. АИТВ-ның берілуін қылмыссыздандыру жөніндегі іс-шаралар ҚР ДСМ ҚДИАҒО-ның 2023-2024 жылдарға арналған жұмыс жоспарына енгізілген. ҚР Үкіметінің АИТВ-мен өмір сүретін адамдардың бала асырап алуы үшін құқықтық кедергілерді жою туралы жуырдағы шешімі АИТВ-мен өмір сүретін және одан зардап шеккен адамдарға қатысты стигма мен кемсітушілікті жою жолындағы оң қадам болып табылады. Заңнамадағы басқа да прогрессивті, дәлелді өзгерістер дайындалуда.

Қазақстан адамдарға медициналық көмекке жүгінуге кедергі келтіретін ескірген заңдардың күшін жоюда үлгі көрсете отырып, АИТВ-ны тоқтату ісінде өңірлік көшбасшы бола алады.